Diari Oficial de la Generalitat Valenciana


Sumari del DOGV 5738, del 09-04-2008 (2008/3762)

RESOLUCIÓ de 28 de març de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat de la Generalitat, l'Agència Valenciana de Salut i Pfizer, SA, per a establir el marc d'activitats de cooperació en matèria sanitaria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5738

Data del DOGV
:   09-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3762


Data del document
:   28-03-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * Agència Valenciana de Salut
    * indústria farmacèutica
    * diabetis
    * tabaquisme
    * salut mental
    * investigació mèdica
    * cooperació administrativa
    * empresa privada
    * ensenyament mèdic
    * administració regional

RESOLUCIÓ de 28 de març de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat de la Generalitat, l'Agència Valenciana de Salut i Pfizer, SA, per a establir el marc d'activitats de cooperació en matèria sanitaria.  
 [2008/3762]  
La conselleria de Sanitat de la Generalitat, l'Agència Valenciana de Salut i Pfizer, SA, han subscrit, després de la tramitació prèvia reglamentària, el 10 de gener de 2008, el conveni marc de col·laboració per a establir el marc d'activitats de cooperació en matèria sanitaria.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0482/2008, i que figura com a annex d'esta resolució.  
Valencia, 28 de març de 2008.- El director general de Relacions amb Les Corts i Secretariat del Consell: Ángel Mompó Romero.  
Conveni marc de col·laboració entre la conselleria de Sanitat de la Generalitat, l'Agència Valenciana de Salut i Pfizer, SA, per a establir el marc d'activitats de cooperació en matèria sanitària  
València, 10 de gener de 2008  
Reunits  
D'una banda, Manuel Cervera Taulet, com a conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la conselleria de Sanitat, aprovat pel Decret del Consell 120/2007, de 27 de juliol, i com a president del Consell d'Administració de l'Agència Valenciana de Salut, en representació d'esta institució, d'acord amb la delegació de competències aprovada per l'Acord d'1 de febrer de 2007 del Consell d'Administració, publicat en el Diari Oficial de la Comunitat Valenciana número 5453, de 19 de febrer de 2007.  
I, de l'altra banda, el Emilio Moraleda Martínez, com a president del Consell d'Administració de Pfizer, SA, amb domicili a Alcobendas (Madrid), avinguda d'Europa, 20, B, Parc Empresarial de la Moraleja, i amb CIF V84726596, que actua en nom i representació d'esta empresa, per l'apoderament elevat a públic per mitjà de l'escriptura atorgada davant del notari de Madrid Luis Felipe Rivas Recio el dia 20 de juny de 2006.  
Les parts reunides es reconeixen capacitat plena per a subscriure este conveni i, per a això,  
Manifesten  
I. Correspon a la conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, segons les competències que té atribuïdes esta comunitat autònoma en els articles 49.11 i 54 de l'Estatut d'Autonomia. Un dels principis rectors que presidix tota la seua actuació és el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana, entesos com el conjunt de servicis preventius i de promoció i manteniment de la salut dirigits als ciutadans.  
En este sentit, és l'Agència Valenciana de Salut la que, d'acord amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.  
II. Pfizer, SA, és una companyia biomèdica compromesa amb la societat i amb els pacients a través de la investigació i el descobriment de medicines innovadores, d'ús humà i veterinari, que ajuden a salvar vides. Al mateix temps, treballa amb institucions públiques i privades, interessades a vetlar per l'atenció de la salut i col·labora en campanyes internacionals per a millorar les condicions de vida i de salut dels més desfavorits, ajudant a pal·liar i eradicar malalties com la Sida i el tracoma.  
III. Per a millorar la qualitat de les prestacions d'atenció sanitària, els poders públics han d'impulsar la col·laboració i cooperació amb les entitats privades que tinguen com a objectius la innovació, la investigació i la promoció de la salut, principi reconegut en la pròpia Llei 16/2003, de 28 de maig, de Cohesió i Qualitat del Sistema Nacional de Salut. Este conveni marc constituïx un pas més per a aconseguir este objectiu.  
IV. Es produïx una confluència en els objectius i l'establiment d'una col·laboració entre les parts, en matèries d'investigació, prevenció i promoció de la salut, redundarà en una millora significativa de la qualitat de la salut de la població a la Comunitat Valenciana i, en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
V. Estan decidides a establir i intensificar relacions de col·laboració i cooperació i, particularment, a subscriure convenis específics de col·laboració, com a via operativa idònia per a la consecució dels seus fins comuns, sobre la base del principi del respecte a l'autonomia de la voluntat de les parts com a criteri rector per a l'èxit d'una cooperació fructífera.  
Per tot el que s'ha exposat, les parts acorden subscriure este conveni, que està sotmés a les clàusules següents.  
Clàusules  
Primera. Objecte del conveni  
L'objecte d'este conveni és l'establiment d'un marc comú de col·laboració entre la conselleria de Sanitat de la Generalitat, l'Agència Valenciana de Salut i Pfizer, SA, en les activitats que contribuïsquen, directament o indirectament, a una millora de la qualitat de les prestacions d'atenció sanitària del sistema de salut de la Comunitat Valenciana i, per tant, a una millora de la qualitat de vida de la població de la comunitat.  
Segona. Compromisos  
1. Este conveni marc es desplega per mitjà de la subscripció de convenis específics de col·laboració, entre totes les parts sotasignades o alguna d'elles, segons el fi de cada conveni. Els convenis específics han d'establir, entre altres, l'objecte del conveni, les obligacions de les parts, la descripció de les actuacions, el finançament, la forma de pagament i la duració del conveni. Les propostes de convenis específics les ha d'estudiar la comissió de seguiment d'este conveni marc, i n'ha de fer un informe, abans de sotmetre-les a l'aprovació de les parts. La conselleria de Sanitat i l'Agència Valenciana de Salut, en els àmbits d'actuació respectius i com a conseqüència d'eixa participació prevista, han d'incorporar, junt amb el seu logotip, el de Pfizer, SA, donant a conéixer la procedència dels fons obtinguts, en tots els actes públics o privats relacionats amb cada un dels projectes, i també en els materials que es generen per a fer-los públics.  
2. Les activitats objecte de col·laboració entre la conselleria de Sanitat, l'Agència Valenciana de Salut i Pfizer, SA, són:  
a) Col·laboració en els programes per al control del tabaquisme a la Comunitat Valenciana a través d'activitats formatives per a professionals sanitaris, a través de projectes d'investigació i de millora de l'assistència sanitària al fumador.  
b) Col·laboració en l'àmbit d'i+d per mitjà de fòrums i projectes d'investigació.  
c) Col·laboració en programes arreplegats dins del Pla de Salut de Diabetis.  
d) Col·laboració en la formació de directius a través d'activitats de formació de la càtedra Pfizer de Gestió Clínica, aula SEDAP, congressos de gestió, etc.  
e) Col·laborar amb l'estratègia de la millora en el camp de la salut mental de la conselleria de Sanitat.  
f) Qualsevol altra activitat que en el si de la comissió de seguiment es propose, per incidir directament o indirectament en la millora de la salut.  
Tercera. Comissió de seguiment  
1. A fi de garantir el compliment d'este conveni de col·laboració, es crea una comissió de seguiment integrada per quatre membres, dos en representació de la conselleria de Sanitat i Agència Valenciana de Salut i dos en representació de Pfizer, SA.  
2. La comissió de seguiment pot reunir-se amb caràcter anual i sempre que ho sol·licite qualsevol de les parts. Esta comissió té com a funcions la proposta, el seguiment i el control de les actuacions.  
Quarta. Aportacions econòmiques  
Este conveni marc de col·laboració no comporta cap despesa per a les parts. Les aportacions econòmiques pels costos que genere la col·laboració de les parts les avaluaran i acordaran les parts per a cada un dels convenis específics que es formalitzen.  
Cinquena. Propietat intel·lectual  
La propietat intel·lectual derivada dels treballs que es puguen dur a terme amb motiu d'este conveni romandrà subjecta a les disposicions legals sobre esta matèria. Pel que fa als drets inherents a l'autoria, s'atorgarà el reconeixement corresponent a qui haja intervingut en l'execució dels treballs i tindrà el dret moral d'autor.  
Sisena. Vigència  
La duració d'este conveni marc de col·laboració és de quatre anys a partir de la data de la signatura. Es prorroga tàcitament per un període igual.  
Setena. Resolució  
Són causes de resolució d'este conveni marc l'acord mutu de les parts i també l'incompliment del que establix, després de la denúncia de qualsevol de les parts, comunicada de forma fefaent com a mínim amb dos mesos d'antelació.  
Huitena. Règim i jurisdicció  
Este conveni té naturalesa administrativa i les qüestions litigioses a què done lloc la interpretació i el compliment de l'acord i que no hagen pogut ser resoltes per la comissió de seguiment queden sotmeses al coneixement i resolució de la jurisdicció contenciosa administrativa.  
I, com a mostra d'acord amb el que s'ha exposat i acordat, signen este conveni marc de col·laboració en triple exemplar al lloc i en la data assenyalats en l'encapçalament.   
El conseller de Sanitat: Manuel Cervera Taulet.  
El president de Pfizer, SA: Emilio Moraleda Martínez.